Boland se skeidsregter-base moet ry | Netwerk24
Boland se skeidsregter-base moet ry
Deur Stephen Nell 04 Oktober 2019 19:14
Die Boland Rugbyunie (BRU) het die ganse bestuur van sy skeidsregtervereniging die trekpas gegee.
Ivan Pekeur, president van die BRU, het dié drastiese stap Donderdagaand aan Netwerk24 bevestig nadat die skeidsregtersvereniging – 'n subkomitee van die unie – met 'n staking gedreig het.
Ivan Pekeur, president van die Boland Rugbyunie.Foto: Argief
Dít het gevolg nadat die skeidsregter Curtley Booysen in verlede naweek se wedstryd tussen Robertson Town en Roses United deurgeloop het onder aggressiewe Robertson-ondersteuners.
Pekeur meen egter die skeidsregtersvereniging se optrede is ongeregverdig gegewe hoe ferm die BRU in die algemeen optree. Hy het Netwerk24 voorsien met 'n lys van strawwe wat al aan oortreders opgelê is in die unie. Dit wissel van boetes tot lewenslange skorsings. 'n Verhoor oor die voorval in Robertson word op 10 Oktober gehou.
'n Staking sou 'n ernstige bedreiging vir die Bolandklubligas se halfeindstryde, wat volgende naweek gespeel gaan word, ingehou het.
"Ons het nie die skeidsregters in die pad gesteek nie, maar wel die opstokers, die bestuur van die skeidsregters. Hulle het beplan om die unie te saboteer deur skeidsregters op te stook om nie die Top12-halfeindstryde en eindstryde te blaas nie, maar te staak," het Pekeur in 'n teksboodskap gesê.
"In die Boland het ons nie tyd vir belaglikhede soos stakings nie. Skeidsregters weet wat hul werk is en die unie ondersteun hulle. Die skeidsregters se bestuur is 'n klomp moedswillige mense, wat nie in rugby hoort nie. Daarom is hulle in die pad gesteek en ons het rugbymense wat gereed staan om die vereniging vorentoe te neem."
Roslyn Fortuin, voorsitter van die skeidsregtersvereniging, wou nie kommentaar lewer nie.
Dit blyk egter uit korrespondensie wat Netwerk24 onder oë gehad het dat die skeidsregtersvereniging nie 'n mandaat van blasers gehad het om met só 'n drastiese stap te dreig nie.
Pekeur gaan die skeidsregters Dinsdagaand in Wellington toespreek.
* Intussen is daar ook aan Netwerk24 bevestig dat die Maties se rugbyklub nie by die Boland ingelyf gaan word nie. Volgens Suid-Afrika se rugbygrense is die Maties in die Westelike Provinsie, maar 'n moontlike skuif na die Boland steek elke nou en dan kop uit omdat Stellenbosch geografies in die Boland is.
Dit was die afgelope paar maande wéér die geval en was selfs 'n agendapunt vir 'n spesiale algemene vergadering van die BRU wat op 29 Augustus in Wellington gehou is.
Professor Mohammad Karaan, president van die Maties-rugbyklub, het egter in 'n boodskap aan Netwerk24 gesê die klub "sal in die WP bly".
Hy het wel 'n hand van vriendskap aan die Boland uitgesteek. "Omdat ons in die Boland geleë is, sal ons graag meer met Boland wil saamwerk met betrekking tot rugby-ontwikkeling," het hy gesê.
Daar is sprake dat die Boland die Maties se tuisveld, die Danie Craven-stadion, vir tuiswedstryde wil gebruik.
Volgens prof. Karaan is daar "geen formele ooreenkoms" in daardie verband nie. "Dit mag wel moontlik wees," het hy bygevoeg.